khistorydata/jeongjo-sjw-relations huggingface dataset:
정조 14년 · 목
敎曰政官牌招開政兵批擧行判堂入來然後可以擬望兩銓長留院呈辭竝還給一體牌招申飭行公又敎曰呈告及未肅拜臺諫許遞今日政差出○以申大升爲大司憲朴天行爲大司諫李普天爲執義高宅謙爲持平朴宗來爲獻納申思運徐晦修鄭存中爲知事李頤祥爲忠淸監司
정조 14년 · 목
兵曹無入直堂上省記不得修正故差祭及老病人許遞
정조 14년 · 강
命前參判金魯永以罷職前判官洪最榮以汰去竝
정조 14년 · 강
更捧傳旨仍抹下海伯回諭中句語放秋曹吏隸及玄啓禎
정조 14년 · 목
黃海監司李時秀狀啓以爲別定査官更査車履遠田畓相訟委折則以爲與洪星州果爲親知郭始復田畓賣買後渠子爲踏驗往鳳山地不無鄕民作梗之慮果請洪星州受出稱念書簡於鳳山倅書辭則不過隨事斗護云本官果隨事顧見至於田畓價錢當初賣買時七千餘金難以獨辦與譯官玄啓禎相約分半玄哥錢三千四百兩先爲推來給於郭哥及至還退定約之後玄哥謂渠曰吾不知田畓三千四百兩汝自貸去樣成給手記云渠依其言爲之洪星州家價錢之說初未嘗說到於郭家鳳山踏驗時旣受洪星州書簡且假借士夫家則遐鄕凡事意有所益果以洪聖州田畓假托爲說而郭哥以先給錢盡用後托以還退謀欲減價等說母子屢次來辱故不勝忿果呈秋曹對卞以限五日備給郭哥納侤音後郎廳保授曺內因輕囚放釋之命果爲放送其後曺吏以郭哥老母乘轎至闕外之說稟于堂上堂上送曺吏捉來捉來之際驅迫捽曳實非渠所知渠雖親於洪星州而洪判官不過數面豈有干囑之理納賂曺吏事渠於呈狀時果謂該掌書吏任希祚曰此是四千兩訟事四百兩情債當依例備給某條周旋使吾事順成云反覆究詰嚴刑一次則洪守榮囑簡鳳山倅事約賂曺吏謀推田價事玄哥錢三千四百兩相議貸用事竝皆直招而郭哥母子不堪困逼奔走道路至有上徹鳴冤之說而敢爲先發之計悍然無㥘呈卞法司竟至拘囚推捉之境此實渠罔赦之斷案渠亦無辭遲晩至於洪最榮處圖囑一款終始抵賴請待日次加刑得情敎以待結末處分次此狀啓該房捧置而車哥之如是發明極爲痛惡當有別般嚴處之道而所謂玄啓禎者如是捐財出力於車哥之事則其所圖囑與周旋必倍於車履遠令刑判各別究覈以聞萬一抵賴則當下送該道一體刑推得情此意分付爲先分付譯院玄哥罪狀自本院先爲勘治後草記又狀啓以爲刑曹書吏任希祚使令李春起謹依傳敎以受賂作奸情節洪最榮請囑於堂卽委折及始訟時受題定限日發牌堂郞果爲誰某一一發問則春起本以無料使令只充使喚而已受囑與捧賂始末都無所知箇箇發明捉來郭哥老母之事亦與牌頭使令同往竝力非渠獨爲云希祚則受賂作奸之狀無辭發明而至於何堂上何郎廳從何受囑之事終不直招故與春起一體加刑盤問洪最榮干囑一事終不輸款而希祚所供中有不可不質問於車履遠之事故更爲盤問於履遠處則給賂則吐實干囑則抵賴又復如前希祚則身爲法司之吏納賂設計欺脅鄕民之罪有甚於作拏之使令干囑一款決無不知之理終始抵賴尤極痛惡而履遠則六十兩給賂之事前査時全然隱諱及至希祚納招之後始乃自服則最榮處干囑一事之飾詐隱諱亦可推知車任兩漢符同誘脅之狀和應囑托之跡昭不可掩而嚴査之下抵死不服萬萬獰頑希祚等與履遠更加嚴刑期於得情敎曰屢令行査本事委折非不知也原訟槪略非不悉也土非洪最榮之土決非金魯永之決亦非不洞燭也似此事件皆屬攸司聽理之如何朝家豈煩絲綸乎一査再査至於屢覈者一則洪最榮或有爲車哥轉囑於金魯永也又或急於欺蔽使郭童罹彼困苦也觀此査啓最榮魯永似無緊切所犯然不念先事之懼最榮不可謂全然無罪專忽納履之嫌魯永焉逭昏昧之罪乎旣與當初所料有異則不可仍施重典前參判金魯永以罷職更捧傳旨前判官洪最榮以汰去更捧傳旨所謂車履遠旣施嚴刑矣歲除隔日宜卽決折而無論見欺與否因渠蟣蝨屢煩辭敎卽此可謂罔赦況納賂於曺吏渠旣自服如許奸細之類刑配當然而赦令才過定配收贖更加嚴刑後押付該曹使之決處事回諭卿於初次査啓以王漢禎差定査官執跡驟觀果涉如何前下有旨誨責備至間有卿不敢承聞之句語矣旣知本情之眞箇無妄則仍以勒加殊非覈實之意亦違禮使之道前下有旨中卿之跡太回互以下一句竝許抹去此蓋爲大臣便意在營卿勿以句語抹改謂以免罪此後朝令之下隨事盡心無或如前自抵罪過事一體回諭又敎曰曹吏曹隸等放送事分付海伯司譯院啓言玄啓禎身爲譯官符同牟利之輩捐財圖囑侵虐鄕民之狀萬萬痛惡刊名院籍永勿還屬移送秋曹究覈照律敎以已於該道査啓有措辭回諭者玄啓禎別無可問之端放送事分付刑曹不干之事干涉不緊因渠干涉致煩提敎其罪卿其施罰
정조 14년 · 목
民始啓言湖南三漕倉船運以千石爲定之後漕船減額爲十隻各船人情雜費自當移屬添載之船至於每年所下格糧等米八百七石零太五十石零木六同二十六疋自在應減中請屬之舟橋司使之添載上納補用橋役從之又啓言舟橋今已造成庫舍亦將經紀本司官廨不可不及時營建而江邊近地無設置之處財力亦難辦備若以露梁鎭舍爲本司廨舍則便好且石築檢察木物看守亦有專管之人然後當無虛疏之弊露粱別將屬之本司自本司差出使之檢察似合事宜漢江別將車道吉昨年舟橋終始監董且其爲人極爲勤幹以此差定該鎭所在糴糶錢穀依前仍屬亦自本司句檢該鎭係是禁營將校久勤窠亦不可使之全失總戎廳有臨津長山兩鎭其中一鎭移屬禁營似好矣從之又啓言舟橋木物今已準備船艙石築亦爲繕完自此每年浮橋之役雖不無如干雜費而別無費用許多財力之事本司所管嶺南別會錄米耗二千石湖南三漕倉漕船減額條米八百七石十一斗太五十石十二斗自明年移屬壯勇營木六同二十六疋則仍置本司以爲需用之地似好故敢達矣從之又啓言舟橋船隻以取用京江船爲定不可無軫恤之道渠輩之靠爲生業者卽兩湖稅大同之載運今方就其中從使役之緊歇竝與訓局船同編一簿分等抽籤使之裝運以爲聊賴之資而近來京外誅求之弊轉甚逐年失利船隻漸減今宜別般禁革內則革罷圖倉一從抽籤之法酌定雜費嚴禁無前之徵至於倉主人私庫直役人等名色亦宜量減外則除地之稱極爲駭惡雜卜添載亦當酌量邑中各項侵徵之習一切禁斷使其船價量給格糧外竝錄於陳省中上納則庶有其效此外小小弊端有難枚陳申飭京各司與兩道道臣往復停當作爲節目俾各遵行如有違越當該京外官員隨現重勘之意定式施行從之
정조 14년 · 목
咸鏡監司李文源狀啓以爲道內殺獄滯囚者四名獄情緊重詞證明的更無可疑竝後錄馳啓安邊金先軍之獄則先軍父弘大往射契以契錢斂散事與契長吳成漢相詰全中希者責弘大不恭弘大子先軍脫中希笠數次打腮契人勸解移時中希還入契會詰先軍先軍曳中希亂打捽曳或顚或沛流血狼藉仍爲氣塞仆地中希兄中澤移置先軍家過四日致死云依例檢驗刑問至二十次謹按此獄傷處旣係要害元犯又無疑端其所訊推只在於故殺與邂逅初覆檢時渠以拳打足踼丁寧納招及同推之時以中希致死必由於觸冷生病傷處狼藉以其自擲磕擦等說忽然變亂抵賴不服請更加嚴訊同府朴龍彬之獄則風憲金秋聲之招七寶洞民言本洞董世春身死其妻李召史寡居其族僧良淑以潛奸之說來告社官此等亂倫之僧乞告官嚴處渠到本洞招集諸人笞李良淑二十度又笞李召史第四度之際李召史娣從朴龍彬者挺身突入刺良淑右脚尖出脚前卽地致死云故依例檢驗龍彬之招渠妹與良淑被笞也耳聞其說目見其狀憤氣撑中不能自定心神昏迷忽焉歸家持刀旋來欲刺其妹誤刺良淑惟願速死以謝死者之冤云前道臣李秉模題辭僧髮未長潛通村家之女夫屍未冷已露和奸之贓言之足羞聽者代憤所謂龍彬旣非父子兄弟之親又非奸所執捉之比忽地行凶當下致命實是常情之外欲刺李女誤刺良淑之說可謂欲巧反拙刺殺李女則獨不償命乎約日會推嚴刑得情云臣謹按此獄恣意遊刃卽地殞命三尺之法決難容貸兩檢與初同推雖已承款糢糊納供故殺情節終不自服請依前訊推咸興府朴今同之獄則屍親尹京雲之招渠父以造作鞍子設廛發賣近廛米商朴今同以刀子不借之故突入於渠父以着草靴右足四次踼胸又執麯子連打三次仍威喝扶曳渠父自伊日痛臥遂至殞命依例檢驗臣謹按此獄不過爲一箇刀子不借之故憤氣猝發或踼或打之狀詞證分明兩處傷痕俱是要害之處渠當無辭發明而以初無犯手樣沒漶納招者尤極巧惡請依前訊推期於取服穩城府崔觀岳之獄則觀岳之招渠素習武藝以渠妻首髢二箇換貿魚膠自其後渠妻居常侵辱嘗以魚膠打渠面渠亦一場猛打厥女辱說漸加慘不忍聞以如椽之木極力亂打以至殞命而㥘於殺人以縊死發言云臣謹按此獄金女之脊膂傷處最爲緊重因此致命更無可疑旣殺之後敢以自縊等說要爲沒漶之計又作假縊者謂之再殺其妻可也請故殺情節嚴訊取服敎曰安邊金先軍則鄕里射會自是隣比相好之風也役事旣休社帿初張少長咸集以永今夕于斯時也彼此人情豈萠一毫戕害之心而只緣瓦罇盡傾坐客皆醉長語短話轉成鬪鬨究其情則決知其無他惡意朴龍彬則無論行淫與被却姨從妹事何關於渠而不耐斗起之憤肆行刃傷之變始欲竝殺終焉獨刺以此以彼不緊甚矣然良淑未退俗之緇徒也李女新喪夫之村婦也以若頑髡耽若淫女十目難掩至有面任之笞治則龍彬血性不顧是非磨刀霍霍直向前洞剌前伯題語中僧髮未長而潛通村女夫屍未冷而已露和奸言之足羞聽者代憤云者可謂着題龍彬之心與跡容有可議咸興朴今同則根因不過曰一刀之相借也兩䯻之互執也末梢之生死强者免而弱者不免虛謊忒甚況痕損之招借與屍帳相左亦合起疑之端穩城崔觀岳則女人之愛髢髮性命以之而北人最甚蓋沐以粟泔搔以竹篦冀其滋長斷以爲生涯故耳觀岳之以髢髮易魚膠也其妻之一番諞讁偏性之所由而諞讁之不足至於詬辱詬辱之不足至於犯手爲其夫者憤頭一打卽必至之勢要其歸則特愚夫愚婦屋下爭鬨之例習而顧何嘗有一半分禍心相向之理乎假使死者有知渠之死邂逅之邂逅因渠邂逅償夫非命則必將呼泣丐活之不暇右四囚以情較法情足以蔽法且今年大赦亞在減宥之科本道以道路絕遠今始錄啓曠蕩之典何爲何否金先軍等卿其分付地方官竝嚴刑減死放送事令政院回諭此外未錄啓之類自卿營直爲疏放後以姓名後錄狀聞一體下諭
정조 14년 · 강
御春塘臺行壯勇營春等試射
정조 14년 · 목
別單柳葉箭邊五中前把總前府使申鴻周陞敍監官閑良張世統直赴殿試邊四中哨官前備邊司郞廳金處純陞敍別付料出身李觀德知穀官崇政呂從周竝邊將除授壯勇衛牌頭嘉善金得源加資朴枝萬旗牌官嘉義金重玉出身廉應鉉竝邊將除授武士折衝金成澤出身金成業崔碩輝竝加資安聖弼邊將除授○鳥鉉貫三中鄕武士閑良金茂金金成大崔仁興初次貫一中邊二中再次貫一中邊二中韓鎭輝貫一中邊二中柳葉箭初次比較邊四中金光昭貫一中邊二中柳葉箭初次比較邊二中再次比較邊一中曺日錫竝直赴殿試貫一中邊二中柳葉箭初次比較邊二中張之元貫一中邊二中柳葉箭初次比較邊一中崔廷銀竝直赴會試○出身金景雲片箭邊一中小布五中騎蒭二中鞭蒭五中合十三分一等入格加資折衝吳在新小布五中騎蒭二中鞭蒭五中合十二分二等入格付上護軍出身孫世隆柳葉箭邊一中小布五中騎蒭一中鞭蒭四中合十一分三等入格付司果折衝崔重一柳葉箭貫一中邊二中片箭邊一中小布一中鞭蒭六中合十二分趙元輸柳葉箭邊一中小布三中騎蒭二中鞭蒭四中合十分李寅協片箭貫一中小布四中騎蒭一中鞭蒭四中合十一分以上四等入格各熟馬帖一隻賜給出身陸致謙柳葉箭邊二中小布四中騎蒭一中鞭蒭三中合十分徐日成片箭邊一中小布五中鞭蒭三中合九分折衝金履祐柳葉箭邊一中小布五中鞭蒭三中合九分比較小布二中以上五等入格各半熟馬帖一隻賜給吳興德柳葉箭邊一中小布五中鞭蒭三中合九分出身金彥楫柳葉箭邊一中小布三中騎蒭一中鞭蒭三中合八分折衝高一衡小布四中騎蒭一中鞭蒭三中合八分比較小布四中以上六等入格各兒馬帖一隻賜給
정조 14년 · 강
忠淸監司李頤祥上疏陳病乞遞賜批許之
정조 14년 · 목
批以取於卿者有之實病旣如許則難以强責剸煩本職今姑許遞仍命錦伯之代今日政差出
정조 14년 · 목
以趙宗鉉爲右尹朴宗岳爲忠淸監司
정조 14년 · 강
以李敬玉任希曾成德朝李堉爲知事口傳也
정조 14년 · 강
江陵縣監李集斗上疏賜批
정조 14년 · 목
疏略曰臣十朔在官一味素餐孤負聖眷夙宵競惶第邑弊民隱之可以矯革曰海弊軍弊也稅弊蔘弊也所謂海弊者漁鹽爲利之不古浦海民業之日蹙人皆言之臣不敢縷陳其中海夫之見充良役係是疊徵臣自莅任之後一査出劃卽頉給其餘爲弊者與道臣商確定節目蠲減第本邑以大都護巨邑京外案付軍額總爲三千七百六十餘名之多而自經癸甲大無之後流亡過半時存民戶僅爲二千五百七十餘戶而所謂班戶殆三之一役之代定騷擾面里一人之逃故侵漁隣族黃口之簽白骨之徵朝令雖嚴邑守無奈如不及今矯革實恐來頭空邑而後已寧不悶然至於嶺西火蔘稅之偏重最爲峽民難支之端比年以來屢經歉荒流民未集荒田未墾稅總之復舊斷無其望就時徵者言之土稅之每負所納三錢二分七釐零矣以稅民之役重創設場稅減給二分七釐零而每負三錢之納係是加減不得以此之故山峽貧珉竝與正田而不得安業力作遂致元結歲縮山村日空如不稍輕其稅招集流民則前頭爲弊誠有難言至如蔘弊進貢事體極爲重大除非萬不得已何敢妄有論列第念本邑古稱產蔘之鄕秋臘等元封人蔘爲五十五兩其他各樣供蔘亦爲十六兩零伊來土採之蔘視古減却九分民戶之縮比前亦損其半參以事勢莫可擔當往在庚寅任辰兩年請得六千一百兩本錢於上司散給民間以什三取殖添補蔘價尙有不足別創補蔘軍官名色其額爲七百五十六名每名徵錢一兩五錢貢蔘每兩添給四十七兩零竝與元價八十兩合爲一百二十七兩一時出給以爲供蔘之地自是以後良丁之括得轉益艱辛今日軍弊之滋甚未必不由於此若先祛蔘弊其餘三弊或可次第矯捄元封蔘五十五兩內限三十兩依杆城蔘作貢之例每蔘一兩以元價八十兩作爲京貢元價二千四百兩上納京司使之封進三十兩蔘添價一千四百十三兩零自歸剩數以此餘錢減給火蔘稅每負一錢補蔘軍官番錢所徵者亦爲稱量存減除出餘丁海尺之疊應良役者各軍保之逃故黃白兩役之類一傡査櫛充代俾無徵骨徵隣之患則豈不大幸而事係所重有難變通亦有一策可以援例請得者道內還穀應分每患不足故年年數萬石狀請加分已成規例今若於加分耗中每年除出折米一千四十石五百二十石每石以三兩作錢則可得一千五百六十兩零此則本道句管分定各邑都聚營庫充數出給於本邑所官營貢蔘商則蔘價出給之數依前自如在前火蔘稅四十一結七十負每負減一錢則所減合四百十七兩補蔘軍官番錢爲一千一百三十四兩零合以計之一千五百四十一兩自在蠲減中以補蔘軍移充海夫頉役之代及各樣軍逃故疊役之闕其餘折米五百二十石依原州蔘價添補例名以補蔘穀每年準此數會錄耗上生耗姑限八年則可作五千九百四十餘石穀物就其中五千二百石仍以補蔘穀別立名色盡分取耗依例補用於蔘價餘穀七百四十石還付元還後加分耗中取用一款更不擧論則在國穀無永損之患於四弊有可捄之方伏願亟令廟堂指一稟處劃卽施行批以出自近密備陳四條民瘼竝及矯捄之策殊庸嘉乃生民之困悴何邑不然至如關東一路土最瘠民最貧重以賦役偏苦水陸俱徵每一念至食何甘而寢何便乎苟利於民些少更張不足顧卽令廟堂論理草記稟處
정조 14년 · 목
該府啓言廣州前府尹洪聖淵原情以爲本府所管輦路首尾不過十三里無大川橋梁只有隱溝六七處而別無大叚頹圮容俟雨雪稍霽趁卽修治今十五日以後自知其罪馳進治道所巡審時値雨後申飭店舍居民及田夫輩滌水於各其標內役民輩所給糧米泥濘處所布空石又自山城輸致抄出近里實戶若干民丁修治分差六牌將校領率赴役之意申申約束初無他面軍調發雇價糧米欲俟始役分給十七日因營關馳進二十日以封庫還府云請議處又啓言甲山前府使黃泰彥原情以爲己酉長霖本府農形實爲北路之最誤入之次旣漏於還穀停退之例始自開倉之日老幼滿庭將欲渙散者日以千百鞭笞旣不得施呵責亦不敢加唯恐一戶之離土艱辛方便竭力收捧畢竟未捧之數巡兵營穀合七千八百五十四石以未捧實狀報營而見却雖欲準捧其勢末由非敢爲瞞報彌縫之計自陷於反作罔赦之科云請刑推得情敎以除刑推議處
정조 14년 · 강
命祈穀大祭親行時訓局軍隨駕御營廳留陣除高峰斥堠
정조 14년 · 목
兵曹以初六日祈穀大祭親行時何營軍兵隨駕何營軍兵留陣禁軍及馬步軍幾番磨鍊稟敎以訓局步軍十五哨馬軍三哨爲先後廂禁軍三番隨駕御營廳留陣日寒若此高峯斥堠除之
정조 14년 · 강
有政吏曹判書吳載純參判閔顯鍾兵曹判書金文淳進
정조 14년 · 목
以徐晦修爲知敦寧黃昇源爲同春秋趙宗鉉爲副總管蔡廷夏李義寬爲同知
정조 14년 · 강
政院以申驥顯出陸請罪完伯尹蓍東命原啓還給
정조 14년 · 목
司謁趙廷舜以今月初八日到黑山鎭初九日與申驥顯發船出來十六日出陸馳啓下于政院承旨柳戇李祖承李敏采李益運申耆柳文養啓言臣等伏見昨夜所下司謁趙廷舜狀啓則有罪人出陸之報臣等相顧愕貽不勝憂憤之至噫近來海島防守何等至嚴而罪人去留無所管攝司謁之乘驛下去略無聞知逆竪之一帆出來亦莫誰何目下駭惋已無可言方來憂虞容有其旣爲道臣所當執留防啓之不暇今乃知若不知任去任來事未前有誠一變怪當該監司尹蓍東乞賜處分以嚴隄防敎以卿等事極爲不誠矣已於今月廿二日尋還接置於渠家而司謁則以病劇不得趲程復命始於今日入來院吏則決無與司謁同去就之理上來必已久矣則以遙遙久遠之出陸時狀啓執以爲說昨夜以直狀啓之司謁請付攸司云者已萬萬可駭直狀啓之有例無例姑無論捧入已過四日忽以請罪之說發自卿等之口者卿等事節節未安所謂捧入亦非依例招別監入啓而院吏輩傳致掖庭署云此一款在院之卿等寧有不知之理乎然則初何心知若不知諉之院吏後何心如是追提有此云云乎裏面事實雖未詳知自外面驟看卿等此啓莫曉其意原啓還給卿等思所以自請之方
정조 14년 · 강
承旨柳戇李祖承李敏采李益運申耆聯疏徑出還給疏本仍命祖承益運耆刊名本院座案
정조 14년 · 목
疏略曰伏見院啓批旨下者臣等之罪無以自解司謁直呈之啓先到院中旣不能早自覺察逆竪出陸之報及聞逾日又不能卽地齊籲乃於數宿之後草草陳啓自陷不誠之科相顧慚恧無面可顯聯陳短章徑出禁扃伏乞亟降威罰敎曰院中有捭闔者流啓辭上疏無難爲之乎自其耳聽之無異於自其手捧之則其敢自其口尤他人乎俄下批答出於俾所知恥之意則乃以不能疾聲爲徑出之欛柄殆若問東答西如許承旨有辱銀臺幷依疏辭自請施之卽捧傳旨原疏還給○政院啓言都承旨柳戇等幷依疏辭自請施之卽捧傳旨事有命矣原疏中無司敗鐫削等語以何律捧傳旨敎以如許無嚴無恥之類不可置之銀臺仙班幷刊去本院座次之案其中都承旨柳戇右承旨李敏采或多懸病日或値肅拜未下竝分揀
정조 14년 · 강
校理李晴副修撰李庚運聯箚賜批
정조 14년 · 목
箚略曰臣等伏見院啓批旨下者竊不勝愕眙繼以憂歎喉院之啓旣未免伈泄度日又不能直切爲辭不誠之罪誠有之其意則不越乎嚴懲討重隄防之意噫罪人去來何等關係則司謁卽幺麼賤品而無難馳啓道臣是一道重任而不思執留如此不已國法何所施人心何所憚乎其本事臣等旣承聖敎固不敢有所論列而卽此一款大關後弊擅啓之司謁焉逭重律失守之道臣難免嚴勘喉院之前後請罪在所當然伏願更加三思亟降處分批以藩臣焉敢方命乎況有旨直下所在處則該道伯嚴勘之請豈以承宣處分認由言之不猛有此云云乎司謁亦果何罪乎至於承宣輩駭悖之所爲乃反右袒曰以當然爾等擧措亦甚駭然矣
정조 14년 · 강
罷副司果曹允遂職
정조 14년 · 목
以延祥詩秘封不書臣謹封三字也
정조 14년 · 목
京畿監司徐鼎修狀啓以爲振威縣殺獄罪人崔奉丁獄情無疑完決同推撮其原案開錄馳啓奉丁之招渠以寧邊民昨年秋與朴太星來接水原府共浮堗石賣買爲業太星受人石價錢五兩故渠欲得一兩太星不給仍請烟茶一鍾渠亦不給如是之際轉相戲謔互相扶執自至此境渠與太星居是同道移亦同邑痛癢相關情誼愛深有何嫌隙至於敺殺太星曾以嘔吐泄瀉僅僅回甦或者因此病祟以至此境云前道臣金思穆行關水原府移囚振威縣仍約日會推嚴訊得情臣於到營後詳閱文案採探物情渠輩雖至頑性命相依無異骨肉揆以人情天理豈眞出必殺之心特以些事起鬧而薄醪爲崇犯此意外之變而傷痕狼藉詞證明白渠豈有發明之端乃以死中求生之計做出生前有病之說欲爲漫漶者尤極凶頑連加嚴訊期於取服敎曰跡也則赤如火情也則政可惡斷獄之法無出於情與跡情如許跡如許法有三尺渠焉可倖逭乎然中原則大赦死罪皆宥我國之區區於雜犯者誠未免局矣且此案更觀之則本情之本情必無欲殺無論如此如彼赦令才過卽爲刑放事回諭
정조 14년 · 강
命自今日至初三日各司藏牌
정조 14년 · 강
放畿邑諸囚仍停沿邑海溢處分數停還之穀
정조 14년 · 목
敎曰王畿異於外道京中時囚已令放釋自今日藏牌俾小民得以便意餞迓畿甸之民合蒙一視之典京畿各邑在囚一竝放釋限來初三日禁囚治事卽爲行會如沿邑海溢諸處分數停還之類歲暮民產何以辦納特竝停退嚴飭道伯星火知委事一體分付
정조 14년 · 강
以洪明浩洪文泳尹行任爲承旨前望也
정조 14년 · 강
遞承旨柳戇李敏采
정조 14년 · 목
敎曰宜令一伸都承旨右承旨竝許遞
정조 14년 · 목
大司諫朴天行獻納朴宗來正言尹悌東執義李普天違召敎以聯箚旣不賜批勢難行公與都憲許遞
정조 14년 · 강
承旨洪文泳柳文養陳疏徑出踏啓字
정조 14년 · 목
疏略曰臣等伏見兩司聯箚到院者至於司謁院吏持馬牌出去之時不能力爭歸罪道臣之語竊不勝瞿然慚恧之至馬牌齎去之時臣等旣是在院之人不能力爭之斥固當受以爲罪至於歸罪道臣之說誠是意慮之外逆竪之出來爲道臣者旣不登時執留又無一言防啓道臣誠有罪矣臣等雖在欿然自引之中日昨草草之啓亦豈可已而不已者哉然臺言之譏斥備至直以歸罪二字爲目則其在廉隅豈敢晏然聯章徑出伏乞亟命鐫削
정조 14년 · 강
命輸城察訪李弘弼論賞一款前伯稟處
정조 14년 · 목
咸鏡監司李文源狀啓以爲輸城察訪李弘弼本驛公廨過百間新建請令該曹考例稟處敎以殘驛官況一新修葺極爲可嘉前伯當於次對入來使之以目所見稟處
정조 14년 · 강
忠淸監司朴宗岳疏辭藩任賜例批
정조 14년 · 강
召見大臣備堂于誠正閣命完伯尹蓍東拿問
정조 14년 · 강
以洪明浩爲副總管前望也
정조 14년 · 목
以鄭存中爲工曹判書申大升爲兵曹參判李敬玉爲知義禁趙宗鉉鄭大容爲承旨○存中以在外遞○以申思運爲工曹判書任希曾爲知敦寧成德朝爲知義禁鄭民始爲全羅監司徐浩修爲戶曹判書○敎以在外未肅拜工曹判書知敦寧知義禁許遞今日政差出
정조 14년 · 강
遞承旨洪文泳柳文養以曺允大洪仁浩呂萬永李洪載代之前望也
정조 14년 · 목
以徐有鍊爲殷山縣監柳誼爲左尹徐浩修爲知經筵洪良浩爲藝文提學李秉模爲同成均金履素爲壯勇營提調洪明浩爲大司憲吳載純爲內閣提學金履正爲大司諫尹行履爲執義柳匡天爲獻納尹在明爲正言林道浩爲司諫朴猷煥爲掌令鄭履綏爲持平徐晦修爲工曹判書奇彥鼎爲工曹參判
정조 14년 · 강
以李羲坤爲惠陵參奉口傳也
정조 14년 · 목
該府啓言時囚洪聖淵輦路修治關係何如一味抛置發民董役付諸校輩任其笞杖不給雇價俱極痛駭以此照律杖一百收贖告身盡行追奪放送黃泰彥還穀事體何等重大餉還之未捧反作至於七千八百餘石事極可駭以此照律告身盡行追奪又五年禁錮瑞興府龍泉驛徒三年定配敎以如有功議各減一等定配收贖
정조 14년 · 강
命咸興囚聖浩等依前下判付擧行
정조 14년 · 목
刑曹啓言會寧囚洪太山依書下發關分付於該道道臣處至於咸興囚聖浩安邊囚聖哲以大逆不道罪人征彥之子法當處絞而丁未審理時有爲奴之命本道不得擧行至今仍囚逆種之尙今假息已是失刑亟今王府施以當律咸興囚重采孝顯等俱以劇賊已爲承款已自本道捧結案狀聞亦令該府稟處敎以聖浩聖哲依前判下擧行事分付
정조 14년 · 강
兵曹以宣傳官等査問啓飭令更査
정조 14년 · 목
兵曹啓言依傳敎乙巳主薦行首宣傳官任屹己酉主薦行首宣傳官洪仁默等處主薦用私委折及今歲主薦行首徐有和副行首吳載光等處專用黨色居嶺南者一幷見枳乃以居嶺南而非嶺南者二人苟然充數委折査問則屹仁默供以爲薦法至重自下達上從公議圈點則雖欲用私實非一二人所可作俑況此受敎申飭極其嚴截則安敢萌心而自陷重罪乎第於公會時前兵使孫相龍謂渠曰嶺南擬薦者有四人鄭泰賢權宅夏張東玉來頭自可爲之而權師萬出身年久非此人莫可而上項三人勿爲越薦後若有是非之論以吾言立證云其時辭鋒殆若分付者然又於薦會之日以私札緊囑廳中非但事未前聞竊有所駭憤者故果以用罰之意拔之此出遵廳風杜私囑之意矣今歸欺天之科云故乙巳己酉參圈人一幷拿入用私一款査問則申鴻周趙雲行等納供與行首等所供別無異同今番參圈人亦爲拿入嚴加盤問則朴孝晉等納供以爲此等說話會圈時若或萌於心發諸口則何敢不從實直告乎云矣敎曰臺閣許以風聞則本事是非無論大臣兵判之當參涉與臺閣之不當參涉自朝家旣聞黨色等說出於韎韋之口而薦會亦公坐則武臣之公坐論色目卽此一款係是罔赦之大罪薦事之公與不公猶屬餘事之餘事也令兵判棍問取招者欲覈色目論說之罪則以漫漶發明之說捧供草記極爲駭然當該兵判推考行首副行首及參聽諸人等處更加嚴覈捧直招草記孫相龍云云誠如諸宣傳官所供則才有此事旋有臺言相龍於此難免䵝昧之跡旣登於奏御文字不可置之其然豈然之科亦令兵判相龍處査問其果如諸供委折草記乙巳己酉行首宣傳官等處伊時薦記雖未知存拔之何如而臺言旣如此其不公可知不炊之堗何從而起烟乎依昨日臺批仍施刊削
정조 14년 · 목
具遠遊冠絳紗袍乘輿出協陽門入仁政門至月臺降輿詣版位宗親文武百官分東西行禮讀誓文官吏曹判書吳載純就位讀誓文訖百官行禮如初乘輿出仁政門入協陽門還內
정조 14년 · 강
敍卿宰侍從堂上堂下罷削人
정조 14년 · 목
敎曰以歲除隔日卽允臺啓時掌令柳河源論承旨洪文泳李敏采李益運柳文養飭已施與卿宰侍從堂上堂下罷削人員竝敍用仍令該曹口傳付軍職
정조 14년 · 강
命前兵使孫相龍刊汰宣傳官李敬熙削薦
정조 14년 · 목
兵曹啓言依傳敎行首宣傳官徐有和副行首吳載光等及參聽諸宣傳官朴孝晉等處色目論說之事孫相龍處闕外面托公坐書囑委折反復嚴覈則徐有和吳載光朴孝晉等所供內毋論圈坐與他公會色目等說不但口不敢出亦無聽聞之事而臺啓旣如此則必有傳說者與之對卞如有一分所犯則雖被萬戮實所甘心云孫相龍所供內向於別軍職廳直房逢着行首宣傳官薦會適又當前故以權師萬卽壬辰年彰義大將權應銖之六代孫今番新榜四人雖或依古例幷爲越薦師萬當爲首薦如或取捨亦無出於師萬之右云矣其後聞廳中以孫相龍行下不可越薦之議心甚不安果於禁衛營射會時有所往復而只言行下二字未安之意且以嶺南宣薦莫先於師萬云云此外別無干囑之事云矣敎曰更招之下又復極口發明萬萬痛駭設令無色目發口之事造作往傳外間無出於渠輩之中無論倡言與造傳宣傳官廳爲色目論評之場如許武弁嚴加決棍斷不可已特以誓戒已過歲時隔日之致姑爲十分參酌參上參下新來下位外名在時任宣傳官者一倂汰逐其代令該曹口傳差出觀此孫相龍所供別無可執之端本來與武弁爲名者所嫉惡前此特遞別軍職亦出於息鬧之意矣渠名出於今番諸供一番査實烏可已乎行下二字旣發於該廳則渠之難安似無怪如是之際安得無葛藤厥說之聽於何宣傳官招問相龍査出當該宣傳官更爲拿入嚴覈眞箇得聞委折草記又啓言孫相龍處行下二字等說何宣傳官處聞知與否招問則所告內權師萬來言曰聞宣傳官李敬熙之言則汝之今番宣薦以孫相龍之言廳中看作分付議論拂鬱似難順成云故果卽往復於該廳云李敬熙更爲拿入査問則所供內向於習射之路適入嶺南親知人所接處則其中生面人謂有世誼云故問其姓名則乃是權師萬矣以汝地處今番越薦斷然無疑之意有所酬酢其後果錄名薦擧廳中因孫相龍之言轉致葛藤難以越薦故果以此意言及的實云矣渠以時任宣傳官會薦之前廳中酬酢徑先傳播事極駭妄不可仍置請令該府拿問勘處敎曰以渠新進乃敢容喙掉舌致此葛藤所爲痛駭削名宣傳官廳雖以孫相龍言之同道當入之人應薦不薦則往言於大臣或兵判期於釐正可也有何公傳道說之擧至入於臺臣耳邊而因臺啓査實之際轉輾及於渠之姓名無事之時昨今添一酬應極爲可駭孫相龍亦爲刊汰○因宣傳官差代望筒敎曰向嶺人傳說歸於參下李敬熙拿覈之下渠旣自服此事旣如許則本事造傳亦足爲一串貫來諸人汰逐事近混圇望筒勿施敬熙削名歇矣削薦事分付該廳
정조 14년 · 목
敎曰昨日臺啓中宣薦事盛論武臣黨論之弊聞甚嘉之言下卽從而今日始見擧條謄入有居嶺南非嶺南之語意謂名雖嶺人居非土着故有此云云矣取見原薦記則居住地方以嶺南懸錄然則非嶺南云者果何謂也此非指陳色目而何當此嚴禁武夫舊習之時文臣掌風憲者反效武夫之習不可仍置掌令柳河源爲先罷職
정조 14년 · 강
推當該銓官閔鍾顯李洪載
정조 14년 · 목
敎曰今聞承宣言知敦寧徐晦修已肅拜而入於未肅拜許遞中云旣已遞轉雖不仍任原望筒勿施當該銓官推考
정조 14년 · 강
以洪文泳李敏采爲承旨尋遞文泳以李晩秀代之又遞晩秀以洪明浩代之前望也
정조 14년 · 목
文泳晩秀差祭故許遞
정조 14년 · 강
命文武臣以宣薦事處分人幷蕩滌仍任卿宰侍從文武蔭官奪告身罷削及已拿處未拿囚傳旨未下各司啓目未下人員一竝蕩滌
정조 14년 · 목
敎曰今年卽志慶祈永之年而新歲隔宵此時悠悠萬事惟在導迎之政因武弁等微細宣薦事昨日處分之後金玉之圈爲角圈有薦者削薦其數甚多此時雖從太寬之政固何妨乎文武臣以宣薦事處分人特幷蕩滌仍其職名卿宰侍從文武蔭官奪告身罷削及已拿處未拿囚傳旨未下各司啓目未下人員一竝蕩滌應參元朝問安班人令該曹口傳付軍職
정조 14년 · 강
備局以關東伯尹師國道內貢獻物種中無價收捧委折及情債變通事論報啓又以江陵縣監李集斗疏辭回啓
정조 14년 · 목
備局啓言頃因原春監司尹師國狀啓貢獻物種中無價收捧委折情債減半役價變通後果無生弊與否指一報來題送後草記事因批旨分付矣卽見所報則以爲貢獻物種之或有無價事在昔魚採甚豐土產至賊無價封進已成邑例至今行之情債變通事本道異於湖南各邑禮吏初無相關於營主人營主人亦無周旋於進上從中作奸其勢末由況情債之數節目所載給代之擧狀聞變通則弊復如前恐無是理依前狀請許劃而錢穀取利之方錢任蔘商穀付各邑斂散糶糴營邑句管則生弊耗縮似無其慮釋奠祭魚鱐事關祀典令該曹磨鍊下送以爲定式爲辭矣貢獻物種中無價收捧者旣已豋徹之後有難置之山菜山果外生魚物生兔等種使之詳定中給價情債給代事名以營下情債自朝廷給代恐不成事面此則置之釋奠祭魚鱐令該曹定數知委其餘諸條依節目施行事題送又啓言取見江陵縣監李集斗疏本則其所說弊雖曰四條捄弊之方專係於蔘之一條而京作貢之請不但事係所重所謂京貢有名無實爲弊多端決難許施加分耗折未一千四十石中折半則作錢上下於蔘價折半則會錄限八年取耗事似爲方便之道而近來營邑矯捄之策莫不以加分耗爲說揆以糴法已極可悶且當停退或未捧之時則一例混入次次劃出於元穀來頭穀簿必至空虛此亦不可不深念請以此疏辭關問道臣使之別具意見論理狀聞後稟處允之
정조 14년 · 강
命臨津別將移屬禁衛營
정조 14년 · 목
總戎廳啓言禁衛營露梁鎭別將移差舟橋司其代以本廳所屬臨津長山兩鎭中一窠移送禁衛營事舟橋司堂上鄭民始筵稟蒙允矣臨津長山爲任雖無異同臨津則兼管津船依露梁鎭例以此換差則實爲便當故臨津一窠移送禁衛營後別將以下員役朔料及各樣應下依前施行該鎭乃是本廳屬右營坡州左局將而旣有牙兵且有餉穀則軍制有難變改餉穀亦當句管依兼監牧官例殿最不可不自本廳磨勘依下敎與禁衛大將金持默多般相議別無異見請以此定式施行允之
정조 14년 · 강
命自今日至初三日巡邏弛禁
정조 14년 · 강
戶曹賑廳進貧寒宗室子女婚葬顧助別單
정조 14년 · 목
安恩君▣子故河恩君垙子故光恩君楧女故鎭川君松女故凝善君爔女西春君爗女故金春君階子等七人婚需各米一石木二正錢四兩戶曹○坡原君棫女西城君焯女海溪君▣子婦河興守埰女凝善君爔子密恩君煿子婦光春君棬女雲溪令梲子婦茂林君塘子婦密春君焌子婦鎭川君松女凝善君爔子西溪君熠女唐城令楗子婦雲川君杆女光春君棬女等十六人葬需各米一石木二正錢四兩賑廳
정조 14년 · 강
京兆獻今年戶口民數
정조 14년 · 목
中部元戶四千八十二戶人口男一萬九十口女一萬一千三十七口東部元戶七千六百三十四戶人口男一萬六千二百六十五口女一萬三千四百六口西部元戶一萬六千三百七十一戶人口男三萬三千四百五十二口女三萬四千七百四十二口南部元戶九千九百七十戶人口男二萬三千七百二十九口女二萬三千三百八十三口北部元戶五千八百十七戶人口男一萬三千一百七十二口女一萬一千一百三十三口五部都元戶四萬三千八百七十四戶人口男九萬六千七百八口女九萬三千七百一口京畿元戶十五萬九千四百七十一戶人口男三十二萬七千八百四十七口女三十一萬八千一百九十八口黃海道元戶十三萬六千八百四十戶人口男三十萬五千九百三十六口女二十六萬四千三百九十八口全羅道元戶三十一萬八千七百三十九戶人口男五十七萬七千九百二十七口女六十四萬八千五百六十口慶尙道元戶三十六萬三千九百三十二戶人口男七十二萬二千三百三十一口女八十六萬八千三百四十三口忠淸道元戶二十一萬九千九百五戶人口男四十二萬九千五十一口女四十四萬二千一百六十六口原春道元戶八萬一千一百四十二戶人口男十六萬八百六口女十六萬八千二百十一口平安道元戶二十九萬九千五百三十四戶人口男六十三萬五千一百七十四口女六十五萬二千七百四口咸鏡道元戶十二萬二千五百八十六戶人口男三十三萬九千四百四十八口女三十四萬七千六百一口八道都元戶一百七十萬二千一百四十九戶人口男三百四十九萬八千五百二十口女三百七十一萬一百八十一口五部及八道都元戶一百七十四萬六千二十三戶人口男女幷七百三十九萬九千一百十口男三百五十九萬五千二百二十八口女三百八十萬三千八百八十二口
정조 14년 · 목
民始以壯勇營提調啓言本營所管安岳屯田沓乃是新設之地而傍無他屯每於句檢收稅之際自多難便若與糧餉廳所管長湍鳳山兩屯相換則彼此別無相妨故敢達矣從之
정조 14년 · 목
敎曰昨見書啓聞有所愼姑不更事敦迫夜來快獲差可否鼎席之久曠不但可悶廟務亦多詢問事卿須俟間卽起視事事更令偕來承旨傳諭期於偕入○前承旨李鼎運書啓略曰臣敬奉聖諭傳諭于左議政蔡濟恭則以爲臣情踪之外疾病又劇前後恩敎何等曠絕而宛轉床席無以起動日夕惶隕如添一病卽者聖諭又降惶悶罔措不省所爲數日調治如可强策謹當一肅備陳私懇云矣
정조 14년 · 강
命吏曹忠義衛李應曄待窠裕收用
정조 14년 · 목
忠勳府以本府書寫忠義衛李應曄瓜滿代嫡長忠義衛姜致周依例假郎廳差下啓允之敎曰今此李應曄爲名者是曾經守衛官而向來召見有承傳者乎然則尙今沈滯於假郞豈重所重之意乎承傳有無問於渠處更爲草記又啓言問于李應曄處則以爲戊申五月十二日渠因下敎入侍時以其沈滯有縷縷下敎而承傳則無之云矣敎曰令該曹待窠裕卽爲收用仍錄承傳案
정조 14년 · 강
命三廳首醫別付料各一窠依前例付自第二名有闕本院草記稟旨以待處分仍著爲式
정조 14년 · 목
因內醫院別付料望單子敎曰醫官之別付料卽畵寫之永付司果當初題給旣出特恩則今爲首醫應帶之窠雖因襲謬而然似此襲謬之例畵寫之永付窠亦有之三廳首醫則特許仍帶固無所妨自第二名從座次仍帶萬萬無義畵寫之永付窠應付元窠外則所受食者隨時各異醫官何獨異例乎此亦官方宜有釐正此後三廳首醫之別付料各一窠依前例付自第二名若有闕自本院草記稟旨則當觀功勞次第待令久近處分以此定式載之本院謄錄○內醫院啓言別付料四窠中三窠三廳首醫依前仍帶今此康命吉外任代一窠以何醫官塡差乎敎曰本廳中待令最久莫如康晉三以康晉三付料
정조 14년 · 강
有政吏曹判書吳載純參判閔鍾顯參議李洪載進
정조 14년 · 목
以張錫胤爲掌令尹羽烈爲修撰李彥祜爲副修撰丁範祖爲大司成李秉模爲知經筵申光祜爲北靑府使曺命岳爲沃溝縣監○彥祜違召命許遞○再政以李太亨爲應敎李尙度爲副修撰
정조 14년 · 강
遞承旨申耆以徐瀅修代之前望也
정조 14년 · 강
召見判府事徐命善提學鄭民始檢校直提學徐浩修于重熙堂
정조 14년 · 목
予謂命善曰卿之病勢近則何如命善曰犬馬之疾日漸癃痼積違天陞無任耿結適當是日獲登前席欣幸何達予曰卿之衰老至此誠爲悶然命善曰癃病如此此後此日之登筵恐難自期矣予曰頃日請對是何爲也命善曰伊日處分萬萬非常都民莫知大駕之所向送宗至引於臥內以至慈殿不待儀衛遽命出宮以我殿下之明聖何不念宗社之重養志之方而有此過擧耶臣於伊時蒼黃赴闕攀轎力爭而旣未能挽回天心反速嚴譴亦不敢以被譴之故退處私次冒死請對至有付處之命故臣等不得不退去矣予曰卿何如是提說乎予謂民始曰舟橋之役今己了當殊可幸也物力多寡比船艙何如民始曰今番則草創之故物力多入而比之船艙猶半減矣
정조 14년 · 강
召見抄啓文臣于重熙堂試官原任提學吳載純檢校直提學李秉模抄啓文臣李儒修鄭晩錫宋祥濂尹永僖徐榮輔丁若鏞尹寅基沈能廸沈象奎李東冕金羲淳朴崙壽金履喬安廷善趙得永金憬崔璧申星模宋知濂鄭魯榮金履載李明淵徐有榘朴鍾淳韓用鐸嚴耆丁若銓洪秀晩尹行直朴宗京
정조 14년 · 목
原任提學吳載純檢校直提學李秉模進伏訖仍召諸文臣立堂下予敎以諸文臣久閒當試三策矣仍以十三經爲榮題命抄啓文臣尹永僖進前讀宣使於闕內公廨製進命承旨李勉兢進往內閣收券以來
정조 14년 · 목
予謂濟恭曰去夜之雪挽近初有卿年至耆耇其或屢見否濟恭曰今此盈尺之雪誠所罕有聞諸老農言夜雪朝晴果是大登之兆云矣予曰今年雖云豐登論以生穀或不及古庚戌云明年年事可推驗矣濟恭曰生穀則雖如聖敎穡事之豐登八路同然此則無異古庚戌且聞民情爲慮來歲擧思儲穀市直則雖不低下災患則可以預備誠幸矣予曰大抵自卿作相後穡事連登似不無燮理之效矣濟恭曰如臣無狀何可擬議於燮理之效乎予曰不無此箇底理矣濟恭曰太廟親享有命聖念之夙宵憧憧誠不勝欽歎而第今寒事栗烈達宵將事聖躬必多受損且聖人之大孝亦不在於親祼伏望亟寢成命焉予曰今年異於他年廟享一未親行其在情禮當復如何顧今寒事稍緊百官軍兵之弊非不曲念而親享之命決難還寢矣濟恭曰臣不但姿性魯莽見今筋骸無餘萬無自力於具瞻之職國事實有叢脞之歎伏願亟卜賢輔以備鼎席是臣區區之望也予曰鼎席不備雖甚可悶見今朝著亦無其人何以枚卜乎○濟恭啓言顯隆園火巢改定界限而民田之或入其中者勢將優給價直請嶺南南倉錢一萬兩使之輸送以爲補用之地從之又啓言義州漂民出送事盛京禮部咨文出來矣以前頭使行別伸謝悃之意依例撰出回咨下送灣府使之傳給鳳城將以爲轉致盛京之地從之
정조 14년 · 강
以洪秀輔爲江華留守李漢豐爲御營大將備薦也
정조 14년 · 목
江華留守薦望初以金履素徐浩修李秉模擬入敎曰首擬者宥還未久副是曾經末亦外任遞歸未滿數朔此意令備卽傳之更卽擬入因備薦以秀輔批下
정조 14년 · 목
以成德雨爲副應敎成種仁爲副修撰
정조 14년 · 강
領敦寧洪樂性陳箚賜批
정조 14년 · 목
箚略曰太室臘享有祼將之命大冬嚴沍達宵將事易致受損之節誓戒隔夜栗烈之氣一直不解伏願益加三思亟寢成命臣擬於今日進參藥院候班仍請登對仰陳微忱重添寒感氣息凛綴無蠢動之望闕禮虧分之罪益無所逃恭俟威罰批以冬享値陵謁未果爲臘享又豈可命攝且予勞樣寒節勝於暖候卿等之稔和則何如是縷縷煩請耶況于宮躬將烝祀以情以文廟祼之親薦尤所固然卿須諒之未參候班安用辭爲亦冀安心愼攝仍命遣史官傳諭
정조 14년 · 강
考下泮儒應製試券仍命箋次上人及賦入格人皆於明日待令
정조 14년 · 목
以擬䄅徙木民辭予五十金爲箋題三周華不注爲賦題試泮儒收券訖親考以下幼學李德懋賦二下居首敎曰今番泮儒應製以日昨柑製多未及於懸題時也賦作則果有可意諸券而箋作則以題難之故文亦澁無一合作不得已以八十券竝置次上同等雖欲頒賞不可不更試然後可定座次令成均館箋次上人皆令明日待令賦入格儒生亦令待令事分付
정조 14년 · 강
遞大司成沈煥之以洪文泳爲大司成尹行任爲承旨竝前望也
정조 14년 · 강
考下抄啓文臣去十月朔課試試券
정조 14년 · 목
御題十三經策副司正徐有榘三中居首
정조 14년 · 강
命壯勇營旗牌官定爲二十窠罷兵房所及把總所武士
정조 14년 · 목
敎壯勇營曰本營將校挨次皆依龍將虎將時軍制知彀官則倣堂上軍官之龍虎營後苑習陣時號令擧行之例旗牌官則倣敎鍊官之龍虎大將隨率之例本營之旗牌官卽外營之別武士也今若別設兵房所別武士把總所武士則層節太多名色太煩莫如就旗牌官窠加設額數合作一廳而仍令分掌兵房所及把總所而兩所武士名號自今罷之爲當若此則旗牌官當每都目遷轉久勤而額數則以二十人爲定自禁軍被抄者元祿姑爲仍帶更待處分如是定式之後旗牌官元窠十三人外本所武士三人把總所武士三人陞移則未及塡充爲一窠此一窠則無論額外善騎隊及武藝廳本營馬步軍兵通同試講能通者數人望報額外善騎隊外皆受保薦今番則係是令初本營軍兵外毋論禁軍營校以本營將校子枝或自來根着分明人通同受薦以爲廣取之地
정조 14년 · 강
罷前承旨洪文泳職
정조 14년 · 목
敎曰大臣批答體重前後申飭何如而領敦寧箚批承宣誤以寒却勝於暖候書出以致今日微稟請改之擧寧有如許事體乎承宣之傳書忽用賦句尤爲駭然當該承旨罷職
정조 14년 · 강
以柳戇爲大司成前望也
정조 14년 · 강
御熙政堂行泮儒更試
정조 14년 · 목
箋次上及賦入格儒生以次入庭行禮訖以擬東漢三老李躬五更桓榮等謝臨雝行養老禮天子親袒割牲執醬而饋執爵而酳命三公設几九卿正履祝哽在前祝噎在後爲表題以頡利起舞馮智戴咏詩爲賦題使之應試收券訖親考敎曰泮儒更試出於勸獎之意殿庭親試事體自異況連日兩試乎表居首進士李致薰賦居首幼學洪大然給二分三上幼學尹愼進士李日煒三中幼學南公轍權中倫杜萬馨李光顯趙道宇等七人各給一分三下進士任履周成海應生員李光輔李弘達進士李翼幼學任禹常等六人各正音通釋一件賜給次上幼學李志淵李德懋進士尹永吉李光顯申龜朝幼學尹之敬進士洪履黿韓䎘姜履元尹愭徐有鎭幼學趙道寬進士權曄申光軾柳遠鳴幼學蔡弘遠嚴琦宋之庠李寧載李載績進士鄭東簡尹玄錫李種夏幼學洪致榮沈澳等二十五人各內下紙一卷賜給皆令明日親受事分付成均館
정조 14년 · 강
推忠淸監司鄭存中罷兵使金麟瑞及洪州營將洪龍運
정조 14년 · 목
存中以洪州鎭逃躱賊漢白太成等過限未捕狀請該鎭營將洪龍運罪狀令攸司稟處兵使金麟瑞罪狀令廟堂稟處敎曰幺麼兩囚不卽限內捉納則如許官長將焉用哉罷黜後拿致營門嚴棍懲礪保授該鎭待捉納後狀啓以爲放送之地又或過限拿致嚴棍雖以兵使言之旣有竝與兵使處分之命則焉敢不申飭乎亦爲罷職卿亦推考事回諭
정조 14년 · 강
遞副應敎成德雨等仍命都承旨及玉堂以在京無故人擬入
정조 14년 · 목
副應敎成德雨副校理鄭萬始修撰金方行違召敎以俱有情勢許遞今日政差出○因承旨望筒敎曰曾經都承旨中除年老衆所共知實病以在京無故人擬入待下批牌招察任○政院啓請新除玉堂待下批牌招允之敎以館門長鎖請牌與開政酬應甚疲矣此後玉堂違牌勿爲呼望在外及衆所共知情病人許遞今日政以在京無故人差出待下批一體牌招推移入直
정조 14년 · 목
以趙宗鉉爲都承旨李太亨爲副應敎李百亨爲校理金熙釆林道浩爲副校理李貞運李尙度爲修撰韓光植爲副修撰李儒敬爲忠淸兵使
정조 14년 · 강
詣仁政殿行臘享誓戒
정조 14년 · 목
時至具遠遊冠絳紗袍乘輿出協陽門入仁政門降輿詣版位文武百官分東西行禮讀誓文官吏曹判書吳載純就位讀誓文訖百官行禮如初乘輿出仁政門入協陽門還內
정조 14년 · 강
命陞庠試取褒貶坐起勿拘齋日爲之
정조 14년 · 강
召見泮製更試入格人于重熙堂
정조 14년 · 목
儒生等入庭訖命給分人先爲進前詢問姓名次令誦奏試作其餘以正音通釋及白綿紙施賞有差諸生以次退出一人獨立庭中問之則乃南涑之弟瀷也予曰本榜卽李翼而爾則誤認入來矣命入瀷試券親書次上仍給紙一卷
정조 14년 · 목
政院啓言副司直姜彝正掃墳下直旣呈肅單不爲入來請原單勿施推考警責敎以故例凡於大享親行時有敬依之判下則諸臣由單例不得捧入雖捧之自吏曹有鄕居侍從申飭上來塡差祭官之草記近來凡事多不遵古似此微事亦然甚以不爲下去乃反請推政院事極爲駭然當該承旨爲先推考此啓辭勿施
정조 14년 · 강
汰兵曹佐郞白慶楷
정조 14년 · 목
因監軍單子懸頉有是命
정조 14년 · 강
遞忠淸兵使李儒敬以崔景岳代之口傳也
정조 14년 · 목
兵曹以儒敬老父病重萬無赴任之望啓請改差允之仍敎曰忠淸兵使改差之代令該曹口傳差出向來承傳豈可踰此歲以崔家承傳兩人中擬入事分付
정조 14년 · 강
命時囚議讞皆令次堂擧行
정조 14년 · 목
敎曰判堂連呈辭單姑難行公云時囚議讞皆令次堂擧行齋戒相値以草記爲之事分付
정조 14년 · 강
考下抄啓文臣十月朔課試再試試券
정조 14년 · 목
御題中庸策副司正金羲淳三下居首
정조 14년 · 강
命故相李陽元家別購一亭移揭題扁
정조 14년 · 목
敎曰爲園幸設舟橋聞橋邊畵停大次以鷺梁李承默世居之家定之買而葺治且聞於筵臣此故相李陽元郊亭而卜居於鷺梁自號以鷺渚有至今傳說之事跡云取見遺集果然昔在宣廟朝廷議有歧貳之漸惟故相獨立不偏倚宣廟嘉之嘗夜覿前席命觴庸作歌以賜之有鴉黑鷺白之句其居其號蓋云托意於此今其亭舍屬于公家而無記舊之擧是豈仰述賜歌之寵遇亦有違於先朝乙酉起想於此亭特命賜祭宣諡之聖意令主家知此意別購一亭於其傍無廢舊觀仍以題扁許令移揭
정조 14년 · 강
削翰林李重蓮職令該府拿處
정조 14년 · 목
敎曰翰林之預備逐日仕進自是館中故事今日適因入侍始知之近來入不待漏出不隨鑰甚至昨今公然不爲仕進如有實故則陳疏請由可也焉敢無端在家乎由前由後壞館規自渠爲之檢閱李重蓮爲先削職令該府拿處館規成誦慣洽後草記捧供勘放本館首吏令該曹過齋後嚴治
정조 14년 · 강
飭安興僉使各別擇差仍命稅船護送地方邊將不用心之律以決棍著爲式堂下守令以決杖定式便否令廟堂論理草記
정조 14년 · 목
因兵曹各歧久勤別單敎曰安興之還作久勤窠若不各別擇送又或如前數遞其弊將若前年過守令之限及不堪任之類切勿差遣事定式載之久勤册使新入之兵判亦皆知之加德伐登亦依此施行其中安興之數遞專由於稅船護送事也邊將異於守令其不用心之罪勘治決棍勝於罷職此後邊將護送地方則臭載者不用心之律以拿致巡營從重決棍定式施行事令廟堂分付戶惠廳及禁府仍又行會邊將護送所管諸道因此思之數遞之弊守令倍甚於邊將民邑受困豈比一鎭利害乎不用心之律堂上及侍從守令依定式罷職堂下代以決杖準還餉居末例似好此是因邊將事一時驟思者如是定式果無掣肘之端乎亦令廟堂與戶惠堂商確便否仍具意見論理草記
정조 14년 · 목
以柳匡天爲獻納李頤祥爲左尹李承默爲厚陵參奉
정조 14년 · 강
考下水原邑內儒生應製試券施賞有差
정조 14년 · 목
以黃流在中爲義題扶桑大繭歌爲七言古詩題試水原府治儒生命該府使趙心泰收券上送親考訖敎曰水原邑內儒生試取時義三中幼學辛德羽八子百選一件黃粧曆一件白粧曆一件三下幼學金星柳尹星烈沈綏鎭洪天浩各正音通釋一件黃粧曆一件中曆一件次上幼學尹得吉生員李之權幼學金星運都廷老曹運玨各紙一卷黃粧曆一件詩三中一生員鄭燈龜八子百選一件黃粧曆一件白粧曆一件三中幼學李會謙權倚鄭世豐各正音通釋一件黃粧曆一件中曆一件三下幼學任希存尹持哲各正音通釋一件黃粧曆一件次上進士任希季幼學金樂淵進士李得祚生員李得養幼學趙萬元李學璉趙崙金拭任鼎常各紙一卷黃粧曆一件賜給
정조 14년 · 목
該府啓言保放罪人田文顯韓光濟李潤謙柳心源鄭學耕任聖說李晉秀金魯永等依例還囚而田文顯韓先濟李潤謙柳心源鄭學耕任聖說李晉秀等依律文各杖一百收贖告身盡行追奪放送金魯永杖一百加一等杖六十收贖告身盡行追奪洪州牧龍谷驛徒一年定配允之敎以功議區別減等定配收贖
정조 14년 · 강
命及第趙秀民分館以槐院施行主圈上正字李寅釆亟施刊削之典
정조 14년 · 목
敎曰向於分館時見圈點記意謂適然見漏追知國子分館欲爲下敎而未果新榜趙秀民之拔於槐圈豈成說乎乃父嚴於涇渭乃能自拔於比近地處如許樹立擧世之所共知設有眞箇世累累則遠而樹立則近且況無累如彼樹立如此所謂主圈者忽爲此爲建德報仇之擧而大臣不言言官不論若此不已則一部明義幾何不束之高閣及第趙秀民分館以槐院施行當該上正字問名亟施刊削之典分館仍以芸閣施行
정조 14년 · 강
命水原新治民戶給復五百結依第一等例擧行
정조 14년 · 목
敎曰春謁園寢還住宿次惓惓於新治民戶裕產足食之政呼宣十行不知蓮燭屢跋而坐夜向曙又於回鑾之後別下綸音其中一條卽給復之以稅不以役也意謂大有裨益於新治民產近聞度支之臣警咳之說以水民希其第一等之心得無觖菀之歎乎大抵給復其例不一有陵復焉有驛復焉有人吏復焉有孝烈復焉有雜復焉與田稅大同草米等出於土而名以稅者竝蠲爲第一等其次或蠲稅不蠲貢又或蠲貢不蠲雜費層節甚多云今於水民用中下等之例則是豈自初辛勤之本意乎本府新治民戶給復五百結特依第一等之例擧行卽令廟堂行會該府使以此傳敎頒布民衆曉然知土無所納惠則偏被之意
정조 14년 · 강
命廟堂關飭江界蘇弊之方
정조 14년 · 목
平安監司沈頤之狀啓以爲還集流民俾奠厥居何敢晷刻弛忽而春初備郞領來自有實數至於他道押來者相續不絕秋後亦有無公文自歸者此則往來無常不可混擧於流戶還集之中從他道還歸者八月以前爲九百四十二名九月以後爲三百三十一名總計於邑報逋民之數則未還歸者猶爲一千八十三名不特今春散四之民多是從前移居之類而待其畢集形止狀聞旣有該廳知委則餘戶未還擧數上達終涉惶悚擬於歲末區別其已還未還具由登聞仍又修報該廳以爲蕩減布還之計矣擧行不免稽緩處分若是至嚴尸職之罪萬死猶輕敎曰觀此狀辭事勢雖似然矣至於江界一府素稱弊邑此倅差遣之時意謂有別般陳瘼之擧此伯特除之後亦已有多少面飭之敎而涉春徂夏秋收冬藏依舊是嘿無言豈蔘稏遍野夫夫有笥篋之蓄貯畎畝盡闢家家無甕罌之匱乏而旣減之帳簿增其口數最淆之租案能不白徵於此數者萬一有未蘇未矯之跡則烏在其擇差而申諭之本意乎朝家於江民耿耿一念未或少忽凡遇足跡之自西來者輒問是邑民情或曰不知或曰若前苟能蘇矯道內邑宰寧有不知之理而若前云云尤可驗愈往而愈甚矣此伯此倅時若此則後來者孰肯擔着出力乎見今歲色已暮使江民展眉於餞迎之際此政其時適因道狀呼燭申申自本司將此判付申明關飭右項數條然疑之惑從實具意見報來後狀聞事分付
정조 14년 · 강
劃給錢一千兩於尹氏諸人俾得奠居應製及諸科雖非挈眷亦許赴試
정조 14년 · 목
敎水原府使趙心泰曰卿於本府新治有制置之功卿家之人無論移接與京住旣許通同觀光於本邑科試況尹氏乎人況海南距隋城何等絕遠而以近日錄名於試券者觀之有尹持運尹持暹尹持弘尹持哲尹持翼尹持軾尹持常尹持敏等八人姓名外此率眷之不入於錄名者亦必有之然則千里搬運不遑奠居可以推知植木條別錄錢一千兩特爲劃給卿其親執董察或買給家舍或贖給物力使卽比屋成村而旬題與來頭科試雖非挈眷者明是乃祖之直孫則竝許赴試事知悉此傳敎一通謄給主家
정조 14년 · 강
命臘享大祭祭官閔昌爀重推沈能廸嚴囚
정조 14년 · 목
政院啓言今日宗廟臘享大祭肄儀第三室執尊閔昌爀第四室捧俎官沈能廸無端不參所當重勘何以爲之敎曰閔昌爀之有情勢尙可說也亦不可無飭從重推考至於沈能廸所爲萬萬痛駭幺麼如渠孱劣者亦敢取便乎非渠豈無捧俎官爲先移義禁府嚴囚過齋後捧供
정조 14년 · 강
稅船護送地方堂下守令不用心之律以營門決杖定式
정조 14년 · 목
備局啓言稅船臭載則護送地方官例爲罷黜而遞改頻數民邑受困特以法意之至嚴有不敢議到矣令此堂下官代以決杖實爲民邑之大幸營門決杖乃是撻市之恥則比諸罷拿未必爲輕而數遞之奬則可以永除矣戶惠堂之意亦皆以爲便請依下敎定式施行允之
정조 14년 · 강
命仁川府使康命吉朔寧郡守任希一相換
정조 14년 · 목
黃海監司李時秀以道內應資人後錄馳啓敎以口傳下批○金碩柱等十一人單付同知金光允等一百四十人單付僉知
정조 14년 · 강
黃海監司李時秀以鐵箭遠射人上送馳啓
정조 14년 · 목
狀啓以爲黃州騎士尹道憲別武士張仁成瑞興出身李泰曜信川騎士金尙台鳳山閑良金鳳適金大集載寧出身文夢弼別武士金昌世等八人皆一百五十步能射者抄出上送命明日待令
정조 15년 · 강
召見南部都事鄭致綏于重熙堂
정조 15년 · 목
予曰近來大臣病狀何如致綏曰日漸沈重矣予曰日昨傳敎猶未盡說矣從此蹤跡非但永辭於朝班雖在日後所愼尙爾有難陞降於殿陞云然則登筵未期予甚悵然此意爾須往傳可也予曰雖無前例宣麻後敎文承旨陪進于奉朝賀家親授以來事分付
정조 15년 · 강
命左議政蔡濟恭安心還第
정조 15년 · 목
政院以今日賓廳大臣方在待命不得來會啓稟敎以昨夜三批之後意謂還第觀此次對頉稟啓辭以尙在待命所爲辭殊莫曉也更遣史官以安心還第之意傳諭還第與否知入又以濟恭祗納命召啓稟敎以早知大臣負予何顏對予云云爲卿難安之株守則旣示予意之後改之何難乎初意欲待卿箚批有所商量矣辭遜若是其愈篤卽令政院以抹去書出卿須安心還第明日朝參有命待朝造朝則當敍盡未攄之蘊更遣史官傳諭仍傳命召
정조 15년 · 강
命領敦寧洪樂性留都
정조 15년 · 목
政院以今此園幸時何大臣留都啓稟敎以領敦寧爲之
정조 15년 · 강
命水原府使趙心泰嚴飭下送
정조 15년 · 목
敎曰幸行當前此時地方官豈可一刻曠官而水原府使趙心泰謂以嚴敎之下不敢晏然在官城外待命尙不還官此反有關於國體令道伯嚴飭使之當刻下送萬一遲滯當別樣處分下送後狀聞
정조 15년 · 강
命水原新邑各廳及市廛各書揭板新接家舍各書職姓名及間數以便周覽
정조 15년 · 목
敎曰水原新邑公廨各廳及市廛柱頭各書廳各廛名於小板揭之新接家舍自大臣以下各於其家書職姓名及家舍間數儒武校吏同此例以爲駕到時便於周覽之地事令畿伯分付地方官處
정조 15년 · 강
飭上言違節目登聞之弊
정조 15년 · 목
慶尙監司李祖源以三漕倉居民蘇甘金等擊錚內辭緣論列馳啓敎以近來奸民雖有猥越上言至於此事利害較然法意自在乃敢如是煩籲寧有如許民習令道伯各別重治此等事皆由於京居射利之徒所慫慂致使金石之典敢欲闊狹亦令道伯先從已綻露處捉來痛繩究其本一惠堂可以禁飭者豈至於上煩乎此後更以本事之違越節目有登聞之弊則道伯難免其責該惠堂隨現草記論勘事令廟堂嚴飭該營該道
정조 15년 · 강
有政吏曹判書洪良浩參議曺允大兵曹判書金文淳進
정조 15년 · 목
敎曰明日朝參有命在外未肅拜三司竝許遞今日政差出○以張錫胤李秉喆爲掌令鄭最成金孝直爲正言鄭萬始鄭東觀爲校理朴基正爲副校理李錫夏姜忱爲修撰韓光植爲副修撰權▣爲副總管
정조 15년 · 강
兵曹啓請園幸時禁軍推移替直不允
정조 15년 · 목
該曹以園幸時各番禁軍中新受馬及病蹇不能致遠之類依例推移替直啓稟敎以此幸焉敢爲此前例草記乎百人隨駕豈可替直乎
정조 15년 · 강
推訓鍊大將徐有大
정조 15년 · 목
本局以局別將任屹身病啓請改差敎以渠之兄弟果何許人乎武臣拿入政若諺所謂鴨卵塗其屎則雖以文宰言之帶軍任者一時拿入元無以此自劃之規向下嚴敎設有不敢問者渠與渠弟從宦之岐自異則始焉敢以此呈狀無難草記乎此草記還給該大將推考
정조 15년 · 강
左議政蔡濟恭陳箚自引賜批
정조 15년 · 목
箚略曰昨日辭敎打破情僞言言切中臣之負君之罪彰露無餘而史官相續恩敎荐降震剝之餘寒疾又乘明日朝參束帶趨朝斷無其望乞勘臣負國之罪以勵臣分焉批以旣往不須說卿雖有未暴之衷曲予或有臆認之辭敎卿造朝與予相對然後未暴者可暴臆認處解惑如是相持何時出場況新年大朝會期日隔宵尤非大官言私之時雖以古大臣審於出處者言之黽勉出脚登筵悉陳者求之已例自昔何限明日之事可謂進不得退不得卿須諒此安心卽起視事仍命遣承旨傳諭待朝與之偕入造朝與否先爲書啓
정조 15년 · 강
承旨柳文養以左議政蔡濟恭附奏啓
정조 15년 · 목
書啓以爲臣奉聖諭傳諭于左議政蔡濟恭所住處則以爲深夜瀆擾實所不敢謹當待曉鍾歸身司敗以請鈇鉞之誅云矣臣旣承偕來之命姑爲仍留敎以待曉更當敦勉矣
정조 15년 · 강
重推廣州府尹洪聖淵
정조 15년 · 목
敎曰今見摘奸書啓廣州官屬沙斤川近處店幕之無價討食不知其數云雖未知一一信然旣聞之後不可仍置該府尹從重推考首吏首校拿致卿營爲先各別嚴棍此後更有此等貽弊之事竝與府尹重勘以此知悉事卽爲下諭于畿伯
정조 15년 · 목
義禁府啓言銓身爲掌馬之官全不擧職請以此照律又啓言銓照律功議各減一等杖八十收贖告身三等請放送竝允之敎以姑施公罪
정조 15년 · 강
命左議政蔡濟恭勿待命仍傳命召
정조 15년 · 목
政院以濟恭敦勉之下無以進身於朝參之班泥首金吾門外以請鈇鉞之罪啓稟敎以勿待命聽予面諭事偕來承旨傳諭仍傳命召仍敎曰今番大臣誠有未盡善之歎雖曰匪手携之伊筵旣多語助之辭則責勵之典當先及於大臣如鄕闇一臺臣何足云云乎然而本事至微瑣處分之只及於臺臣者此也而大臣則似必不欲諉罪於臺臣而却顧逡巡難於遽然出膺者事體果然然則百僚己會嚴鼓已下而整班無總率之大臣是欲其入而防其路不可無體諒之擧臺臣之有罪無罪己有絲綸之申複者諸臣皆知之臺望刊與不刊無甚關係原傳旨姑安徐一則爲大臣進身二則爲大臣進身卽令政院以此傳敎謄示左相初嚴時至承旨侍衛先爲詣閤○政院又以濟恭仍納命召啓敎以未及見俄下傳敎之致此啓辭還給仍傳命召
정조 15년 · 목
具翼善冠袞龍袍乘輿出協陽門詣仁政門降輿乘座百官行禮訖左議政蔡濟恭奏曰臣罪戾深重何敢抗顏至於本事旣蒙處分非敢更說而臣有惶恐抑塞不得不仰陳者豈可以事之微細終不一暴乎臣於宣薦等微瑣之事初無採探之事歲前亞將數人適來見故語次間問權應銖子孫越薦應銖子孫果爲見漏應銖以白徒唱義旅樹勳業與忠武公竝稱昔在宣廟特擢爲工判其子孫於宣薦見漏公議拂鬱臣謂以臺諫若聞當論啓云云柳河源聞臣意之如此有所論列臣先發端罪罰只及臺臣臣獨不愧於心乎俄承傳旨勿施之敎臣不勝惶懍無容更達予曰往事不必更提第伊日賓筵卿旣助言而予亦以卿之故發此無隱之敎若在他大臣亦豈如是盡說乎以此轉輾葛藤無中生有古人曰無求備於一夫又曰責賢者備一夫則雖不求備賢者則必也責備此是竝行不悖之說也予之責備於卿良以是也且傳敎中云云出予臆料今聞卿言則果可謂益不聞其所不聞矣然而說去說來徒涉如何本事則姑捨是大抵邦慶以後刑政未擧紀綱解弛若此不已殆至於莫可收拾寧不寒心乎至於權應銖事予亦未詳日後如或詳悉其文跡則子孫豈無收用之道乎今日所御之門卽列聖所御之門也先朝所御之門也今臨此門豈無別般飭勵之擧乎日前洪秉纘銓望拔去事傳敎及大臣箚批略示微意未知廷臣或有諦悉與否而如秉纘之體不勝衣全沒省覺者乃敢有何所恃恣意肆氣如此則禮樂刑政從此掃地矣至於箚批中無以私而蔽公先於國而後家之敎雖未必此大臣之有是事而寔出於生道殺人之意也爲廷臣者能於此敎體認而飭勵則世道之幸也至如卿則每欲用加一倍法故數日內辭敎之諄複一則無隱一則責備到今不必更爲追提矣濟恭曰聖敎如是懇惻臣誠惶隕不知所達而賢者然後當責其備如臣庸駑何敢望責備之恩乎臣若於事爲之間先身而後君先私而後公則天理絕矣人紀滅矣臣雖無狀豈有滅紀之理乎予曰朝參爲之濟恭曰俄伏見傳敎之謄示則鄕闇之下臺臣之臺字以大字書出臣雖諦悉若使他人見之文理不接續矣予曰誠如卿言極爲駭然矣向大臣言豈有下此二字之道乎降座乘輿由延英門入協陽門還內
정조 15년 · 강
左議政蔡濟恭陳勉賜批
정조 15년 · 목
濟恭啓言今日朝廷自外面見之君尊臣卑禮防秩然若其中則事到利已與君上角勝臣則或恐有國勢襄弱之歎子曰擧直措枉能使枉者直聖上於擧直非不克明惟措枉一事終欠透盡每以無痕爲彌綸之圖在下者之或少嚴畏未必不由於此願留神焉批以卿言甚好當體念矣
정조 15년 · 강
命登科陞六遺漏人一體擧行
정조 15년 · 목
左議政蔡濟恭啓言頃者以登科十年出六調用之意陳達矣伊時擧條只稱槐院不及國子以致國子分館數人之登科十四五年遺漏於陞六者事甚班駁請一體擧行從之
정조 15년 · 강
命卒伍器械等事各別董飭諸道
정조 15년 · 목
兵曹判書金文淳啓言有國大政莫重於戎備而以昨年三南行操後啓聞言之器械執頉不啻夥然陰雨之備萬萬寒心無論行操與未行操凡係卒伍器械等事請各別嚴飭諸道從之
정조 15년 · 강
命關西有廳價布蕩減之代變通
정조 15년 · 목
兵曹判書金文淳啓言本曹所管關西有廳價布二千二百餘兩蕩減之代有從他區劃之成命而數旣不些生財無路矣壬寅二軍色買得關西小米每年耗條六千兩內四千兩則逐歲充報於封不動以報當初貸下之數而此與元經費有異就其中二千兩式移劃有廳色以爲繼用之地則目下變通此甚便好矣予詢大臣左議政蔡濟恭啓言第念有廳必有給代然後可以成樣兵判所奏固無不可而但軍色封不動事面不輕臣意則壬寅貸用六萬兩準數充上之後就其每年四千兩耗條除出二千兩始許貸給有廳今則姑令有廳推移用下待二千兩給代之時加請給代外所餘二千兩充補其前推移之數而充補旣畢之後以其數還屬二軍色恐合事宜從之
정조 15년 · 강
命諸囚發配依例擧行
정조 15년 · 목
刑曹判書趙鼎鎭啓言昨年大霈之後京外犯罪之類竝施寬恕之典曠蕩德意孰不欽仰而愚民認以爲常不無故犯之慮此後則凡諸囚治發配依例擧行事申飭京外俾絕小民冒犯之弊爲宜從之
정조 15년 · 강
命副司直李頤祥譴削
정조 15년 · 목
大司憲趙宗鉉啓言太廟望祭獻官李頤祥步履之艱雖緣襄病肅敬之地不斷杯酌醉眼矇矓左右扶曳廟閤之外擧措駭瞻請頤祥亟施譴削之典從之
정조 15년 · 강
拿處大司成丁範祖成均博士申溥